የጥራትና የጊዜ ገደቡን የጠበቀ ፈጣን የከተማ አውቶብስ መንገድ ይገነባል
አዲስ አበባ፡- ፈጣን የከተማ አውቶብስ መንገድ የጥራትና የጊዜ ጉዳይን አገናዝቦ እንዲሁም የነበሩ ስህተቶችን በማይደግም መልኩ ተገንብቶ በአፋጣኝ ለህዝብ አገልግሎት መዋል እንዳለበት ጠቅላይ ሚኒስቴር ዶክተር አብይ አህመድ አሳሰቡ። 
ጠቅላይ ሚኒስትሩ ትናንት ፈጣን የከተማ አውቶብስ መንገድ ፕሮጀክት በይፋ በተጀመረበት ወቅት እንደተናገሩት፤ መንገዱ ሲሰራ ቀደም ሲል ይከሰት የነበረውን የጥራት ችግር በሚያርም መልኩ መሆን አለበት። በቀኝና በግራ በኩል ያሉ ዜጎችን የሚያራርቅ ሳይሆን የሚያቀራርብ ሊሆን ይገባል። መሀል ላይ አጥር ያለው ሰው የማያሻግር መሆን የለበትም። ይልቁንም አሁን ከተሰራው መንገድ ጋር ተስማምቶ አውቶብሱ በሌለበት ጊዜ ለሌላ አገልግሎት መዋል እንዲችል ሆኖ መሰራት ይገባዋል። 
በሌላው አለም እንደሚታየው ጥራት ብቻ ሳይሆን ዜጎችን የሚያቀራርብና በቀላሉ የሚያገናኝ መሆኑን ማረጋገጥ እጅግ አስፈላጊ እንደሆነ የገለጹት ጠቅላይ ሚኒስትሩ፤ የከተማ አስተዳደሩ ፕሮጀክቱን ከመምራት ባሻገር ክትትል እያደረገ ማስፈጸም ይጠበቅበታል ብለዋል። 
ፈጣን የከተማ አውቶብስ መንገድ የአዲስ አበባን
 ቀላል ባቡር ስህተትን በማይደግም መልኩ መገንባት እንዳለበትም አሳስበዋል። 
እንደ ጠቅላይ ሚኒስትሩ ገለጻ፤ ለመንገድ ውበት በአካባቢው ዛፍ እየተከሉ፤ እያጸዱ መጓዝ ያስፈልጋል። ይህ ካልሆነ ግን ግንባታና መስተዋት በበዛ ቁጥር ሙቀት የሚጨምር ስለሆነ የአንድንም ሰው የመኖር ምቾትንና ጥራትን ሊያረጋግጥ ስለማይችል ይሄም መታሰብ አለበት። በዚህ ስራ የሚሳተፉ ኢትዮጵያውያን ሥራው የተሳካ እንዲሆን ትልቅ ኃላፊነት እንዳለባቸውም ጠቁመዋል። 
‹‹በሥራው ተሳታፊዎች በየቀኑ ቁጥጥርና ክትትል ላይደረግ ቢችልም እናንተ ግን ራሳችሁን በመቆጣጠር በተቻለ የሀላፊነት ስሜት ብትሰሩ ዋጋውን መንግስት ባይከፍላችሁም አንድ ቀን በማታውቁት መንገድ ታሪክ ይከፍላችኋል›› ያሉት ጠቅላይ ሚኒስትሩ፤ የእጃችሁን ለማግኘት የሚያይ፣ የሚያመሰግን፣ የሚሰጥ ባይኖርም የምትገነቡት አገራችሁን መሆኑን አምናችሁ ስሩ ሲሉ አሳስበዋል። ሥራው በሰበታና በአዲስ አበባ መካከል የሚሰራ ሲሆን፤ የሰበታ ከተማ አስተዳደርም ከዚህ አንጻር እያየ ማገዝ እንደሚገባው አንስተዋል። 
ፈጣን የከተማ አውቶብስ መንገድ አጠቃላይ ወጪ አምስት ነጥብ ዘጠኝ ቢሊየን ብር ሲሆን፤ 45 በመቶው ከፈረንሳይ መንግስት ብድር በተገኘና 55 በመቶው ደግሞ ከከተማ አስተዳደሩ ገንዘብ ይሸፈናል።
 መንገዱ ከጆሞ ሁለት እስከ ጀነራል ዊንጌት የሚገነባ ሲሆን፤ በአጠቃላይ 20 ኪሎ ሜትር ርዝመት አለው። ወደ ሁለት አቅጣጫ የሚዘረጋ እና አዲስ
 ከተማ፣ልደታ፣ቂርቆስና ኮልፌ በመሳሰሉት ቦታዎች የአውቶብስ መቆሚያዎች እንደሚኖሩትም ለማወቅ ተችሏል።
አዲስ ዘመን ሰኔ 21/2012
በጋዜጣው ሪፖርተር